አገራዊ ባህላዊ እሴቶች ሳይበረዙና ሳይከለሱ ለትውልድ ማስተላለፍ ይገባል
አዲስ አበባ፡- አገራዊ ባህላዊ እሴቶች ሳይበረዙና ሳይከለሱ ይበልጥ ማደበር፣ መጠበቅና ለቀጣይ ትውልድ ማስተላለፍ እንደሚገባ ተገለፀ፡፡የኢሬቻ በዓልን ምክንያት በማድረግ የተዘጋጀው ኤግዚቢሽን እና ባዛር ትናንት በኢግዚቢሽን
ማእከል በይፋ ተመርቆ በተከፈተበት ወቅት የኢፌዴሪ ባህልና ቱሪዝም ሚኒስትር ዶክተር ሂሩት ካሳው እንደገለፁት፣ አገራዊ ባህላዊ
እሴቶች አገርን፣ ህዝብንና ትውልድን ከዘመን ዘመን የሚያሻግሩ ታላቅ ጥበብና እውቀት ናቸው፡፡እነዚህን ባሕላዊ እሴቶች በአግባቡ
ተንከባክቦ ለአገር ሰላም ፣ልማት፣ለህዝብ ለህዝብ ትስስር እና እድገት ማዋል አሁን ካለው ትውልድ ይጠበቃል፡፡ሚኒስቴር መስሪያ ቤቱም የሁሉንም የአገሪቱ ባህላዊ እሴቶች የመንከባከብ ፣የመጠበቅና የማልማት ስራዎች እያከናወነ መሆኑን
የጠቆሙት ሚኒስትሯ፣‹‹ይህ ትውልድም ባህላዊ እሴቱን ሳይበርዝ ሳይከልስ ማደበር፣መጠበቅና ማስተላለፍ ይገባዋል››ብለዋል፡፡የኦሮሚያ ክልል ምክትል ርዕሰ መስተዳድር አቶ ሽመልስ አብዲሳ በበኩላቸው፣ ኢሬቻ ኩርፊያና ጠብ እንደማይወዱ፣ የሰላም፣
የፍቅር የይቅርታ የአንድነትና የመተባበር ባህል መሆኑንም አብራርተዋል፡፡ በአሁኑ ወቅትም ሁሉም ብሄር ብሄረሰቦች የራሳቸውን ባህል
ከማክበርና ከመንከባከብ በተጓደኝ ኢሬቻንም ‹‹የእኔ ነው›› በሚል እያከበረው እንደሚገኝ ተናግረዋል፡፡የኢሬቻ በዓል አከባበር እየጎለበተ
በመጣ ቁጥር የሁሉም ብሄር፣ ብሄረሰቦችና ህዝቦች ተሳትፎ በዚያው ልክ መጨመሩን ያስገነዘቡት አቶ ሽመልስ፣ ዘንድሮም በዓሉ በሰላም
እና በደስታ በጋራ እንደሚከበር አስታውቀዋል፡፡ ኢሬቻን ጨምሮ ሌሎች የኢትዮጵያ
ቱባ ባህላዊ እሴቶች ሳይበረዙና ሳይከለሱ ይበልጥ ለማደበርና ለመጠበቅ እና ለማስተዋወቅ ሁሉም በትብብር ሊሰራ እንደሚገባ አስገንዘበዋል፡፡
የኢሬቻ በዓልን ምክንያት በማድረግ
የተዘጋጁት ኤግዚቢሽንና ሌሎች መርሀ ግብሮችም የኦሮሞን ባህልና እሴቶች ከማስተዋወቅ ባለፈ በኢኮኖሚ በተለይ በቱሪዝም ዘርፍ ተጨማሪ
አቅም እንደሚፈጥር አብራርተዋል፡፡ የኦሮሚያ ክልል ባህልና ቱሪዝም ቢሮ
ሃላፊ አቶ ግርማ ሀይሉ፣የዘንድሮውን የኢሬቻ በዓል ምክንያት በማድረግ እየተካሄዱ ከሚገኙ የተለያዩ ዝግጅቶች መካከል የኢሬቻ ባህላዊ
ኤግዚቢሽን አንዱ መሆኑን ጠቅሰዋል፡፡ ኤግዚቢሽኑ የኦሮሞን ባህልና እሴቶች
ለኢትዮጵያዊያን ወንድሞቹ ከማስተዋወቅ በተጓዳኝ የገበያ ትስስር በመፍጠር ሰዎች በበዓል ወቅት የሚፈልጓቸውን አልባሳት ለመግዛት
የሚያስችላቸው መሆኑንም ጠቁመዋል፡፡ በኤግዚቢሽኑ
የኦሮሞን ህዝብ ባህል እና ትውፊት የሚያንጸባርቁ አልባሳት፣ የመመገቢያ ዕቃዎች፣ ባህላዊ ቁሳቁስ፣ ባህላዊ ምግቦች እና የተለያዩ
ቁሳቁስ ተካተዋል። ኤግዚቢሽንና ባዛሩ ለቀጣይ 10 ቀናት እንደሚቆይ ለማወቅ ተችሏል፡፡ የዘንድሮ የኢሬቻ በዓል በአዲስ አበባ እና
በቢሾፍቱ ሆራ ሀርሰዴ የፊታችን ቅዳሜ እና እሁድ ማለትም መስከረም 24 እና 25 2012 ዓ.ም ይካሄዳል።አዲስ ዘመን መስከረም 20/2012 ታምራት ተስፋዬ